РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/149-24

01. новембар 2024. године

Б е о г р а д

ЗАПИСНИК

ШЕСТЕ СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 01. НОВЕМБРА 2024. ГОДИНЕ

 Седница је почела у 12.00 часова, на основу члана 42. став 4. Пословника Народне Скупштине, ван седишта Народне скупштине у просторијама Контролно-мерног центра „Београд“ у Добановцима.

 Седницом је председаваo Угљеша Марковић, председник Одбора.

 Седници су присуствовали чланови Одбора: Томислав Јанковић, Јасмина Каранац, Мирослав Кондић, Мирослав Петрашиновић, Сташа Стојановић, др Татјана Марковић Топаловић, Ненад Филиповић и Далибор Шћекић.

 Седници су присуствовали заменици чланова Одбора: Драгана Арсић (заменик Драгана Јовановића), Дарко Јовановић (заменик Весне Савовић Петковић), др Иван Рајичић (заменик Бранислава Јосифовића).

 Седници нису присуствовали чланови Одбора: Предраг Марсенић, Ђорђе Станковић, Роберт Козма, Мила Поповић, Драган Станојевић, нити њихови заменици.

 Седници су присуствовали из Регулаторног тела за електронске комуникације и поштанске услуге: Петар Стијовић, заменик председника Савета, проф. др Дејан Марковић и др Владимир Крстић, чланови Савета, Драган Пејовић, директор, мр Драгољуб Стефановић, технички директор, Мирјана Марчета, руководилац Службе за контролу радиофренквенцијског спектра и Ана Скочић, шеф кабинета.

 Одбор је, већином гласова (11 „за“, 1 „није гласао“), у складу са предлогом председника Одбора усвојио следећи:

Д н е в н и р е д

1. Систем за мониторинг радиофреквенцијског спектра и изградња новог комплекса КМЦ Београд.

**Прва тачка дневног реда - Систем за мониторинг радиофреквенцијског спектра и изградња новог комплекса КМЦ Београд.**

 На почетку седнице Драган Пејовић, директор Регулаторног тела за електронске комуникације и поштанске услуге (РАТЕЛ), захвалио се члановима Одбора на посети Контролно-мерном центру у Добановцима. Истакнуто је, да је у надлежности РАТЕЛ-а поред области електронских комуникација и област поштанских услуга и информациона безбедност. РАТЕЛ је током ове године, а сходно Стратегији развоја поштанског саобраћаја 2021-2025 урадио Студију одрживости универзалне услуге и активно је учествовао у изради новог Предлога закона о поштанским услугама, који је био на јавној расправи. Истакнуто је да је у последњој фази Нацрт закона о информационој безбедности и да је РАТЕЛ активно учествовао у изради тог закона, с обзиром да је Национални ЦЕРТ у оквиру РАТЕЛ-а.

У области електронских комуникација, приведена је крају израда 52 правилника, које је требало донети, а у складу са Законом о електронским комуникацијама који је ступио на снагу 7. маја 2023. године. РАТЕЛ је 2016. године што се тиче система за мониторинг радиофрекфенцијског спектра располагао са два контролно - мерна возила и два објекта, контролно - мерни центар у Београду, у Добановцима, и у Нишу. Приликом припрема за претходну посету Одбора презентована је студија Електротехничког факултета која је указивала на то у ком смеру би требао да се развија систем за мониторинг радиофреквенцијског спектра. У том тренутку је РАТЕЛ био међу последњима на Западном Балкану по питању система за мониторинг радиофреквенцијског спектра.

Препоруке тих студија указивале су да би Србија требала да има од 3 до 4 контролно - мерна центра и 5 до 6 контролно - мерних возила. Указивало се да треба развити систем даљинско управљање контролно - мерних станица, препорука је била од 23 до 27 даљински управљаних контролно - мерних станица, што се сматра идеалним за територију Републике Србије. Од тада су кренуле и активности РАТЕЛ-а на успоствљању тог система. Једна активност је била изградња контролно-мерног центра у Београду, активности на реновирању контролно-мерног центра у Нишу, дефинисање оптималне локације за трећи и четврти контролно-мерни центар и набавка опреме. Прва локација која је била у оптицају за контролно-мерни центар је Звездара али је поступак ишао споро у вези са том локацијом,а контролно-мерни центар у Нишу је адаптиран и приведен намени. Даљом анализом је утврђено, а пратећи развој путне мреже на територији Војводине да је најефикасније отворити нови контролно-мерни центар или испоставу на територији југозападне Србије, у околини Ужица. Предузете су активности и изнајмљен је простор од Поште Србије, отворена је канцеларија у Севојну која је у надлежности КМЦ „Ниш“. Изграђенa je 21 даљински управљанa контролно-мернa станицa. На основу добијених резултата на мерењима утврђено је да би систем био скроз комплетан потребно је постављање и компактних даљински управљаних контролно-мерних станица. Постављене су 72 компактне даљинско управљане мерне станице које обезбеђују квалитетне резултате мерења у урбаним срединама, а паралелно је рађено на реализацији пројекта у Добановцима обједињене су парцеле, треба да се изграде два велика стуба за инсталацију опреме, добијени су локацијски услови за стубове, покренут је поступак добијања грађевинске дозволе, завршен је идејни пројекат за објекат у Добановцима и ради се на добијању локацијских услова за објекат у Добановцима. Важно је да се РАТЕЛ кадровски оспособио за коришћење те опреме. РАТЕЛ је лидер у овом делу Југоисточне Европе и као пример шта је све постигнуто за 6 до 7 година истиче се да је РАТЕЛ био позван од стране регулатора Француске да помогне у организацији Олимпијских игара.

Након излагања Драгана Пејовића, директора РАТЕЛ-а, уследила је видео презентација руководиоца Службе за контролу радиофренквенцијског спектра Мирјане Марчете. Презентацијом је представљен систем за мониторинг радиофреквенцијског спектра, зашто је важна контрола и мониторинг радиофреквенцијског спектра, резултати рада и који су даљи планови.

Након презентације није било пријављених за дискусију.

Након седнице народни посланици су обишли контролно - мерна возила у оквиру КМЦ у Добановцима.

\*

\* \*

Седница је преношена у live stream-у и тонски снимана, а видео запис се налази на интернет страници Народне скупштине.

Седница је закључена у 12.36 часова.

СЕКРЕТАР ОДБОРА ПРЕДСЕДНИК ОДБОРА

 Маја Димитријевић Угљеша Марковић